НАРОДНО СЪБРАНИЕ
Вх. №: 51-402-01-24
Дата: 16.12.2024 г.   16:31 ч.

Република българия
МИНИСТЕРСКИ СЪВЕТ

                        ДО
ПРЕДСЕДАТЕЛЯ НА 
НАРОДНОТО СЪБРАНИЕ
г-жа НАТАЛИЯ КИСЕЛОВА
УВАЖАЕМА ГОСПОЖО ПРЕДСЕДАТЕЛ,
На основание чл. 87, ал. 1 от Конституцията на Република България изпращам Ви одобрения с Решение  867 на Министерския съвет от 2024 г. проект на Закон за изменение и допълнение на Закона за равнопоставеност на жените и мъжете.
Приложения:
1. Мотиви към проекта на Закон за изменение и допълнение на Закона за равнопоставеност на жените и мъжете.
2. Частична предварителна оценка на въздействието.
3.	Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.
4. Справка за съответствие с правото на Европейския съюз.
5. Справка за постъпилите предложения от обществените консултации.
6. Справка за отразяване на становищата, получени след съгласуване на законопроекта.

МИНИСТЪР-ПРЕДСЕДАТЕЛ:

Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис
Р Е Ш Е Н И Е    867

от   16 декември   2024 година

ЗА одобряване на законопроект
На основание чл. 87, ал. 1 от Конституцията на Република България
М И Н И С Т Е Р С К И Я Т    С Ъ В Е Т
Р Е Ш И:
1. Одобрява проекта на Закон за изменение и допълнение на Закона за равнопоставеност на жените и мъжете.
2. Предлага на Народното събрание да разгледа и приеме законопроекта по т. 1.
3. Министърът на труда и социалната политика да представи законопроекта по т. 1 в Народното събрание.
МИНИСТЪР-ПРЕДСЕДАТЕЛ: /п/ Димитър Главчев

ГЛАВЕН СЕКРЕТАР НА
МИНИСТЕРСКИЯ СЪВЕТ: /п/ Габриела Козарева
Вярно,
НАЧАЛНИК НА ОТДЕЛ
“ДЕЛОВОДСТВО, АРХИВ И
ТЕХНИЧЕСКО ОСИГУРЯВАНЕ”:
/Жана Кадънкова/

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

ЗА изменение и допълнение на Закона за равнопоставеност на жените и мъжете
(ДВ, бр. 33 от 2016 г.)

§ 1. В чл. 7 се създават т. 9 и 10:
„9. осъществява дейности за насърчаване, анализ, мониторинг и оказване на подкрепа във връзка с баланса между половете в членовете на управителния и надзорния съвет, съответно на съвета на директорите на публичните дружества по чл. 39а, ал. 1 от Закона за защита от дискриминацията;
10. координира разработването и изпраща на Европейската комисия доклад относно прилагането в страната на мерките, предприети с оглед на постигане на целите по чл. 39а от Закона за защита от дискриминацията, съдържащ и информацията, предоставена съгласно чл. 100н, ал. 8, т. 7 от Закона за публичното предлагане на ценни книжа.“
§ 2. В Допълнителната разпоредба се правят следните изменения и допълнения:
1. Наименованието на подразделението „Допълнителна разпоредба“ се заменя с „Допълнителни разпоредби“.
2. Създава се § 1а:
„§ 1а. Този закон въвежда разпоредбите на Директива (ЕС) 2022/2381 на Европейския парламент и на Съвета от 23 ноември 2022 година за подобряване на баланса между половете сред директорите на дружества, регистрирани на фондовата борса, и за свързаните с това мерки (ОВ, L 315/44 от 7 декември 2022 г.).“

Преходни и заключителни разпоредби

§ 3. (1) Публичните дружества по чл. 39а, ал. 1 от Закона за защита от дискриминация включват информацията по чл. 100н, ал. 8, т. 7 от Закона за публичното предлагане на ценни книжа и я публикуват съгласно чл. 120в, ал. 1 от същия закон за първи път през 2026 г. за отчетната 2025 г. въз основа на данните, съдържащи се в индивидуалните им годишни финансови отчети за дейността за 2024 г.
(2) Комисията за финансов надзор изготвя и публикува списъка по чл. 120в, ал. 2 от Закона за публичното предлагане на ценни книжа в срок до 30 юни 2026 г.
(3) Публичните дружества по 39а, ал. 1 от Закона за защита от дискриминация могат да не включват в поканата по чл. 115 от Закона за публичното предлагане на ценни книжа информацията по чл. 115, ал. 2, т. 13 от Закона за публичното предлагане на ценни книжа в срок до 1 юли 2026 г.
§ 4. В Закона за защита от дискриминация (обн., ДВ, бр. 86 от 2003 г.; изм. и доп., бр. 70 от 2004 г., бр. 105 от 2005 г., бр. 30 и 68 от 2006 г., бр. 59 и 100 от 2007 г., бр. 69 и 108 от 2008 г., бр. 42, 74 и 103 от 2009 г., бр. 97 от 2010 г., бр. 23 и 39 от 2011 г., бр. 38 и 58 от 2012 г., 
бр. 15 и 68 от 2013 г., бр. 26 от 2015 г., бр. 33 и 105 от 2016 г., бр. 7 от 2018 г. и бр. 84 от 2023 г.) се правят следните изменения и допълнения:
1. В глава втора се създават чл. 39а – 39г:
„Чл. 39а. (1) Публичните дружества, които не са микро-, малки и средни предприятия, въвеждат мерки, които гарантират, че до 30 юни 2026 г. членовете на по-слабо представения пол заемат най-малко 33 на сто от всички членове на управителния и надзорния им съвет, съответно на съвета на директорите.
(2) Броят на членовете на управителния и надзорния съвет, съответно на съвета на директорите, който се счита за необходим за постигане на целта, посочена в ал. 1, е броят, който е най-близък до дела от 33 на сто, но непревишаващ 49 на сто, като конкретните стойности на целевия брой са съгласно приложение към закона.
Чл. 39б. (1) Публично дружество по чл. 39а, ал. 1, което не постига целта по чл. 39а, ал. 1, привежда в съответствие процедурата за подбор на кандидати за членове на управителния и надзорния му съвет, съответно на съвета на директорите, в която предвижда извършването на сравнителна оценка на професионалните квалификации на всеки кандидат.
(2) При оценката по ал. 1 се прилагат критерии за извършване на подбор, формулирани по ясен, неутрален и недвусмислен начин преди процеса на подбор, и се прилагат по недискриминационен начин по време на целия процес на подбор, включително по време на изготвянето на обявления за свободна длъжност, в етапа на предварителен подбор,  в етапа на изготвянето на списък с допуснатите за подбор кандидати и в етапа на изготвянето на списък с подходящите кандидати.
(3) Когато при подбора се установят кандидати с еднаква квалификация, компетентност и професионални резултати, предимство се дава на кандидата от по-слабо представения пол.
(4) Алинея 3 не се прилага, когато при извършването на оценката по ал. 1 се придава по-голяма тежест на други политики за многообразие, налагащи отчитането на специфичното положение на кандидата от другия пол и които са основани на недискриминационни критерии, осигуряващи предимство на избора в полза на кандидата от другия пол.
Чл. 39в. Публично дружество по чл. 39а, ал. 1 по искане на кандидат, чиято кандидатура е била разгледана при подбора на кандидати за членове на управителния и надзорния  му съвет, съответно на съвета на директорите, предоставя следната информация на кандидата:
1. критериите за допускане, на които се основава подборът;
2. обективната сравнителна оценка на кандидатите съгласно тези критерии, и
3. когато е приложимо, конкретните съображения, осигуряващи предимство по чл. 39б, ал. 4.
Чл. 39г. При оспорване на подбора на членове на управителния и надзорния съвет, съответно на съвета на директорите на публично дружество по чл. 39а, ал. 1, пред съответния работодател или пред съответния съд, се прилага чл. 9.“
2. В чл. 47:
а) създава се нова т. 13:
„13. по искане на министъра на труда и социалната политика му предоставя информация за установени нарушения по този закон от страна на публичните дружества по чл. 39а, ал. 1, производства за защита от дискриминация, наложени санкции и приложени мерки спрямо тях, както и друга относима информация по компетентност.“;
б) досегашната т. 13 става т. 14.
3. В Допълнителните разпоредби:
а) в § 1 се създават т. 18 и 19:
„18. „Публично дружество“ е дружество по чл. 110, ал. 1 от Закона за публичното предлагане на ценни книжа.
19. „Микро-, малко и средно предприятие“ е дружество, в което работят по-малко от 250 души и което има годишен оборот, ненадвишаващ левовата равностойност на 50 милиона евро, или годишна балансова стойност на активите, ненадвишаваща левовата равностойност на 43 милиона евро.“;
б) създава се § 1в:
„§ 1в. Този закон въвежда изискванията на Директива (ЕС) 2022/2381 на Европейския парламент и на Съвета от 23 ноември 2022 година за подобряване на баланса между половете сред директорите на дружества, регистрирани на фондовата борса, и за свързаните с това мерки (ОВ, L 315/44 от 7 декември 2022 г.).“
4. Създава се приложение към чл. 39а:
„Приложение към чл. 39а, ал. 2
Целеви брой на членовете на управителния и надзорния съвет, съответно на съвета на директорите, който се счита за необходим за постигане на целта по чл. 39а, ал. 1

Брой позиции	Необходим минимален брой директори от по-слабо представения пол за постигане на целта от 33 на сто	
1	-	
2	-	
3	1 (33,3  %)	
4	1 (25  %)	
5	2 (40  %)	
6	2 (33,3  %)	
7	2 (28,6  %)	
8	3 (37,5  %)	
9	3 (33,3  %)	
10	3 (30  %)	
11	4 (36,4  %)	
12	4 (33,3  %)	
13	4 (30,8  %)	
14	5 (35,7  %)	
15	5 (33,3  %)	
16	5 (31,3  %)	
17	6 (35,3  %)	
18	6 (33,3  %)	
19	6 (31,6  %)	
20	7 (35  %)	
21	7 (33,3  %)	
22	7 (31,8  %)	
23	8 (34,8  %)	
24	8 (33,3  %)	
25	8 (32  %)	
26	9 (34,6  %)	
27	9 (33,3  %)	
28	9 (32,1  %)	
29	10 (34,5  %)	
30	10 (33,3  %)	
„
§ 5. В Закона за публичното предлагане на ценни книжа (обн., ДВ, бр. 114 от 1999 г.; изм. и доп., бр. 63 и 92 от 2000 г., бр. 28, 61, 93 и 101 от 2002 г., бр. 8, 31, 67 и 71 от 2003 г., бр. 37 от 2004 г., бр. 19, 31, 39, 103 и 105 от 2005 г., бр. 30, 33, 34, 59, 63, 80, 84, 86 и 105 от 2006 г., 
бр. 25, 52, 53 и 109 от 2007 г., бр. 67 и 69 от 2008 г., бр. 23, 24, 42 и 93 от 2009 г., бр. 43 и 101 от 2010 г., бр. 57 и 77 от 2011 г., бр. 21 и 94 от 
2012 г., бр. 103 и 109 от 2013 г., бр. 34, 61, 62, 95 и 102 от 2015 г., бр. 33, 42, 62 и 76 от 2016 г., бр. 62, 91 и 95 от 2017 г., бр. 7, 15, 20, 24 и 77 от 2018 г., бр. 17, 83, 94 и 102 от 2019 г., бр. 26, 28, 34, 44 и 64 от 2020 г., 
бр. 21 от 2021 г., бр. 16, 25 и 51 от 2022 г., бр. 8, 65 и 84 от 2023 г. и 
бр. 70 и 72 от 2024 г.) се правят следните изменения и допълнения:
1. В чл. 100н, ал. 8 се създава т. 7:
„7. за публично дружество по чл. 39а, ал. 1 от Закона за защита от дискриминация – информация относно:
а) представеността на половете при членовете на управителния и надзорния съвет, съответно на съвета на директорите, изразена като брой на жените и мъжете с разграничение между членовете със и без изпълнителни функции и процентен дял на по-слабо представения пол от всички членове на управителния и надзорния съвет, съответно на съвета на директорите;
б) когато целта по чл. 39а, ал. 1 от Закона за защита от дискриминация не е постигната - причините, поради които тази цел не е била постигната, и мерките, които дружеството е предприело или възнамерява да предприеме за нейното постигане.“
2. В чл. 115, ал. 2 се създава т. 13:
„13. когато е предвидена точка за избор на член на надзорен съвет, съответно на съвет на директорите на публично дружество по 
чл. 39а, ал. 1 от Закона за защита от дискриминация - уведомление за наличието на изисквания по чл. 39а – 39г от същия закон и приложимите мерки и санкции при неспазването им; информацията относно тези изисквания, както и приложимите мерки и санкции при неспазването им е част от писмените материали за общото събрание.“
3. Създава се чл. 120в:
„Чл. 120в. (1) Публично дружество по чл. 39а, ал. 1 от Закона за защита от дискриминация разкрива информацията по чл. 100н, ал. 8, т. 7 чрез публикуването й на лесно достъпно място на своята интернет страница. Информацията по изречение първо може да се разкрие чрез публикуването на отчета по чл. 100н, ал. 1 на интернет страницата на дружеството.
(2) Комисията публикува на интернет страницата си списък на публичните дружества по ал. 1, които са постигнали целта по чл. 39а, 
ал. 1 от Закона за защита от дискриминация и го актуализира ежегодно.
(3) Комисията по искане на министъра на труда и социалната политика му предоставя списъка по ал. 2 и информацията по чл. 100н, ал. 8, т. 7.“
4. В чл. 221, ал. 1, т. 2 след думите „чл. 120а, ал. 1 – 3“ се поставя запетая и се добавя „чл. 120в, ал. 1“.
5. В § 1г, ал. 1 от Допълнителните разпоредби се създава т. 14:
„14. Директива (ЕС) 2022/2381 на Европейския парламент и на Съвета от 23 ноември 2022 година за подобряване на баланса между половете сред директорите на дружества, регистрирани на фондовата борса, и за свързаните с това мерки (ОВ, L 315/44 от 7 декември 
2022 г.).“
§ 6. Законът влиза в сила от 28 декември 2024 г.

Законът е приет от 51-ото Народно събрание на ………..…... 2024 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

Наталия Киселова

М  О  Т  И  В  И

към проекта на Закон за изменение и допълнение на Закона за равнопоставеност на жените и мъжете
1. Причини, които налагат приемането на проекта на нормативен акт:
Задължението на Република България като държава - членка на Европейския съюз, да привежда националното си законодателство в съответствие с правото на Съюза е наложителната причина за приемането на законовите промени.
С предложения проект на нормативен акт се въвеждат разпоредбите на Директива (ЕС) 2022/2381 на Европейския парламент и на Съвета от 23 ноември 2022 г. за подобряване на баланса между половете сред директорите на дружества, регистрирани на фондовата борса, и за свързаните с това мерки (ОВ, L 315/44 от 7 декември 2022 г.) (наричана по-нататък „Директива (ЕС) 2022/2381“ или „Директивата“).
Директивата следва да бъде транспонирана в националното законодателство в срок до 28 декември 2024 г. В случай че това не бъде направено, има риск от налагане на финансови санкции и накърняване на международната репутация на страната.
Директива (ЕС) 2022/2381 има за цел постигането на по-балансирана представеност на жените и мъжете сред директорите в управителните органи на дружествата, регистрирани на фондовата борса, чрез установяване на минимални изисквания под формата на позитивни действия/временни насърчителни мерки, които са задължителни за държавите членки.
Понастоящем липсва национална правна уредба, която да е в съответствие с Директива (ЕС) 2022/2381. Не са налични задължителни изисквания по отношение на баланса на жените и мъжете на директорски позиции в публичните дружества, регистрирани на фондовата борса, включително в икономиката като цяло, които поставят количествена цел, срок и мерки за постигането на целта.
С предлагания проект на нормативен акт се цели именно въвеждането на такива мерки в съответствие с разпоредбите на Директива (ЕС) 2022/2381, чрез което тя ще бъде транспонирана в националното законодателство.
Срокът на действие на Директивата изтича на 31 декември 
2038 г. В Директивата е предвидена възможност Европейската комисия да преценява дали е необходимо да удължи срока й на действие, както и дали е необходимо същата да бъде изменена.
2. Цели, които се поставят с приемането на проекта на нормативен акт:
Основната цел, която се поставя с приемането на проекта на нормативен акт е България да транспонира Директива (ЕС) 2022/2381 на Европейския парламент и на Съвета от 23 ноември 2022 г. за подобряване на баланса между половете сред директорите на дружества, регистрирани на фондовата борса, и за свързаните с това мерки. С това се цели да се приведе националното законодателство в съответствие с правото на Съюза и да се избегне рискът от налагане на финансови санкции на България за нарушение.
Разпоредбите на Директива (ЕС) 2022/2381, съответно предложените разпоредби в националното законодателство, целят да установяват минимални изисквания под формата на насърчителни мерки за подобряване на баланса на жените и мъжете в управителните органи на дружествата, регистрирани на фондовата борса.
Тези мерки са насочени към постигането в определен срок на определена количествена цел за съотношението между жените и мъжете в управителните органи на дружествата, регистрирани на фондовата борса, които не са микро-, малки и средни предприятия.
Въведените мерки за постигане на целта се отнасят за процедурата за подбор на членовете на управителните органи, отчитане, публичност и прозрачност на информацията за постигане на целта, санкции за неизпълнение на задълженията, определяне на орган за насърчаване, анализ, мониторинг и оказване на подкрепа във връзка с баланса между половете в управителните органи на публичните дружества, докладване пред Европейската комисия за прилагането на Директивата.
Предлаганите промени предвиждат:
Предлаганият проект на нормативен акт въвежда разпоредбите на Директива (ЕС) 2022/2381 чрез изменения и допълнения в Закона за равнопоставеност на жените и мъжете (ЗРЖМ) и чрез преходни и заключителни разпоредби в Закона за защита от дискриминация (ЗЗДискр.) и Закона за публичното предлагане на ценни книжа (ЗППЦК), поради това, че разпоредбите на Директивата попадат в предметния обхват и приложното поле на тези три правни акта. По-долу са посочени основните разпоредби.
•	Обхват на задължените субекти - публичните дружества по чл. 110, ал. 1 от Закона за публичното предлагане на ценни книжа. Въвеждат се определения за „публично дружество“ и за „микро-, малко и средно предприятие“ (според определението в Директивата).
•	Количествена цел за постигане и срок. Поставя се количествена цел (целеви показател) за представителство на по-слабо представения пол: членовете на по-слабо представения пол да заемат най-малко 33 на сто от всички директорски позиции, както със, така и без изпълнителни функции, на управителния и надзорния съвет, съответно на съвета на директорите. В таблично приложение се посочват конкретните стойности на необходимия за постигане целеви брой директори, който е най-близък до дела от 33 на сто, но непревишаващ 
49 на сто. Определя се срок за постигане на целта – 30 юни 2026 г.
•	Отчитане и публичност. Въвеждат се изисквания за отчитане и публичност от страна на публичните дружества – за предоставяне и публикуване на определена информация във връзка с постигането на определената цел.
Публичните дружества в своите декларации за корпоративно управление, които подават и понастоящем всяка година, трябва да предоставят информация за броя на мъжете и жените в състава на своите управителни органи, сред изпълнителните директори и директорите без изпълнителни функции, за предприетите мерки за постигане на целта и за причините, в случай на непостигане на целта (принципа „изпълнявай или обяснявай“). Определя се срок за първо отчитане – през 2026 г. за отчетната 2025 г. Дружествата трябва да публикуват на видимо място на своята интернет страница отчетната информация. Комисията за финансов надзор се задължава да публикува в срок до 30 юни 2026 г. на интернет страницата си списък на публичните дружества, които са постигнали поставената цел, и да го актуализира ежегодно, както и да го предоставя по искане на министъра на труда и социалната политика.
•	Санкции. Определят се санкции, приложими за нарушение от страна на дружествата, регистрирани на фондовата борса, на приетите национални разпоредби. При нарушение на задълженията за отчитане и публикуване на изискваната информация относно постигането на поставената количествена цел дружествата се наказват с глоби, определени в ЗППЦК. В допълнение на санкциите по ЗППЦК са приложими административните мерки и санкции съгласно ЗЗДискр. Приложими са и съответни съдебни процедури съгласно националното законодателство в случаи на оспорване на подбора на членове на управителните органи на дружествата.
•	Процедура за подбор. Въвежда се изискването публичните дружества, които не отговарят на поставената количествена цел, да адаптират процедурите за подбор на членовете на управителния и надзорния съвет, съответно на съвета на директорите, като гарантират: извършването на сравнителна оценка на професионалните квалификации на всеки кандидат; формулирани по ясен, неутрален и недвусмислен начин и основани на качествата критерии за извършване на подбор, които се прилагат по недискриминационен начин по време на целия процес на подбор; даване на предимство на кандидата от по-слабо представения пол, когато при подбора се установят кандидати с еднаква квалификация, компетентност и професионални резултати. Въвежда се също възможност за неприлагане на последното изискване, когато при провеждането на оценката за подбор се придава по-голяма тежест на други политики за многообразие, осигуряващи предимство на избора в полза на кандидата от другия пол. Въвежда се също изискване дружествата да разкриват критериите за подбор, в случай че отхвърленият кандидат поиска това от тях, както и конкретните съображения, осигуряващи предимство. При оспорване на подбора на членове на управителния и надзорния съвет, съответно на съвета на директорите на публично дружество, пред съответния работодател или пред съответния съд, се прилага правилото на обърната тежест на доказване, което е регламентирано в чл. 9 на Закона за защита от дискриминация.
•	Предварително уведомление за наличието на изисквания при избор. Въвежда се изискване за публичните дружества, които попадат в обхвата на законопроекта, когато при провеждане на общо събрание е предвидена точка за избор на член на надзорен съвет, съответно на съвет на директорите, да уведомяват за наличието на изискванията относно разпоредбите за количествената цел за балансирано представителство на жените и мъжете, процедурата за подбор с оглед на постигането на целта, както и приложимите мерки и санкции при неспазването им, като информацията относно тези изисквания е част от писмените материали за общото събрание.
•	Орган. Определя се министърът на труда и социалната политика като орган за насърчаване, анализ, мониторинг и оказване на подкрепа във връзка с баланса между половете в управителните органи на публичните дружества. Той е отговорен и за докладването пред Европейската комисия за прилагането на Директивата. Във връзка с това се осигурява механизъм за обмен на информация чрез предоставяне на относима такава на органа от страна на Комисията за финансов надзор и Комисията за защита от дискриминация.
•	В допълнителните разпоредби на всеки от трите закона - ЗРЖМ, ЗЗДискр. и ЗППЦК, се включва разпоредба, която регламентира въвеждането на Директива (ЕС) 2022/2381 чрез предложения законопроект.
Системното място на предлаганите промени е съобразено с връзката между смисъла/същността на новите разпоредби и предметния обхват на всеки от трите закона - ЗРЖМ, ЗЗДискр. и ЗППЦК.
В Закона за защита от дискриминация се въвеждат: количествената цел за представителство на по-слабо представения пол в управителните органи на дружествата и срока за постигането й; изискванията относно процедурата за подбор на членове в управителните органи; определения за „публични дружества“, които са задължени лица по законопроекта, и за „микро-, малки и средни предприятия“, които не попадат в този обхват; изискване за предоставяне на относима информация от Комисията за защита от дискриминация на министъра на труда и социалната политика. Промените в ЗЗДискр. се въвеждат: в глава втора „Защита от дискриминация“, раздел III „Защита при упражняването на други права“ чрез създаване на 4 нови разпоредби относно мерките за процедурата за подбор (чл. 39а - 39г); в чл. 47 - за функционалните задължения на Комисията за защита от дискриминация за предоставяне на информация; в Допълнителните разпоредби са включени двете определения и разпоредбата за въвеждане на Директивата.
В Закона за защита от дискриминация (ЗЗДискр.), в глава втора „Защита от дискриминация“, раздел III „Защита при упражняването на други права“, се създават 4 нови разпоредби (чл. 39а - 39г), въвеждат се промени в Допълнителните разпоредби и в член 47 относно функционалните задължения на Комисията за защита от дискриминация, чрез които:
Определя се обхватът на задължените субекти на проекта на акт сред публичните дружества, регистрирани на фондовата борса, които не са микро-, малки и средни предприятия, като се въвеждат определения за използваното понятие „публично дружество“ и за 
„микро-, малко и средно предприятие“ (според определението в Директивата), в Допълнителните разпоредби (в § 1 се създават т. 18 и 19). Задължените субекти са публичните дружества по чл. 110, ал. 1 от Закона за публичното предлагане на ценни книжа.
Поставя се количествена цел за постигане - членовете на по-слабо представения пол да заемат най-малко 33 на сто от всички директорски позиции, както със, така и без изпълнителни функции на управителния и надзорния съвет, съответно на съвета на директорите; определя се срок за постигане на целта – 30 юни 2026 г. (чл. 39а, ал. 1). В таблично приложение към разпоредбата за количествената цел се посочват конкретните стойности на необходимия за постигане целеви брой директори, който е най-близък до дела от 33 на сто, но непревишаващ 49 на сто (чл. 39а, ал. 2, в Допълнителни разпоредби - приложение).
•	Въвеждат се изисквания относно процедурата за подбор за публичните дружества, които не отговарят на поставената цел.
Тези изисквания включват (чл. 39б):
-	привеждане в съответствие на процедурата за подбор, която да включва  извършването на сравнителна оценка на професионалните квалификации на всеки кандидат;
-	формулирани по ясен, неутрален и недвусмислен начин и основани на качествата критерии за извършване на подбор, които се прилагат по недискриминационен начин по време на целия процес на подбор;
-	даване на предимство на кандидата от по-слабо представения пол, когато при подбора се установят кандидати с еднаква квалификация, компетентност и професионални резултати;
-	възможност за осигуряване на друго предимство и неприлагане на последното изискване, когато при провеждането на оценката за подбор се придава по-голяма тежест на други политики за многообразие, налагащи отчитането на специфичното положение на кандидата от другия пол и които са основани на недискриминационни критерии, осигуряващи предимство на избора в полза на кандидата от другия пол.
Въвежда се също изискване дружествата да предоставят информация относно критериите за допускане, на които се основава подборът, обективната сравнителна оценка на кандидатите по тези критерии, и, когато е приложимо, конкретните съображения, осигуряващи предимство, в случай че кандидат, чиято кандидатура е била разгледана, поиска това от тях (чл. 39в).
При оспорване на подбора на членове на управителния и надзорния съвет, съответно на съвета на директорите на публично дружество, пред съответния работодател или пред съответния съд, се въвежда изискване за прилагане на правилото за обърната тежест на доказване, което е регламентирано в чл. 9 на Закона за защита от дискриминация (чл. 39г).
•	Въвежда се изискване Комисията за защита от дискриминация да предоставя информация на министъра на труда и социалната политика относно установени нарушения  от страна на публичните дружества на новите разпоредби (чл. 47, нова т. 13). Във връзка с това се предлага техническа редакция – преномериране на досегашната т. 13, която става т. 14 в същия чл. 47.
•	В Допълнителните разпоредби с отделна разпоредба се регламентира въвеждането на Директивата с предлагания законопроект (нов § 1в).
•	В Закона за публичното предлагане на ценни книжа се въвеждат разпоредби, които се отнасят основно до мерките за докладване/отчитане и публичност, санкции при неизпълнение, прозрачност и информираност за мерките при избор на членове на управителни органи. Въвежда се задължение за отчитане от всички публични дружества, задължени лица по законопроекта, в годишната си декларация за изпълнение на корпоративното управление да предоставят информация за постигането на целта за балансирано представителство на жените и мъжете в управителните съвети, а в случай на непостигане на целта да обяснят причините за това и предприетите мерки за постигането й (принципа „изпълнявай или обяснявай“) (в чл. 100н, ал. 8 се създава т. 7). Публичните дружества се задължават да публикуват тази информация на видимо място на своята интернет страница. Комисията за финансов надзор се задължава да публикува до определен срок и да актуализира ежегодно на интернет страницата си списък на публичните дружества, които са постигнали поставената национална цел, както и да предоставя по искане на министъра на труда и социалната политика този списък (създава се 
чл. 120в). Определят се санкции спрямо публичните дружества при неспазване на задълженията за отчитане и публикуване на информацията, като се разширява обхватът на налагани и понастоящем глоби (чрез допълване на текста на чл. 221, ал. 1, т. 2). Въвежда се също изискване за дружествата, които попадат в обхвата на законопроекта, за предварително уведомление за наличието на изискванията по чл. 39а - 39г от ЗЗДискр. и за приложимите мерки и санкции при неспазването им, като тази информация е част от писмените материали за общото събрание, когато при провеждането му е предвидена точка за избор на член на надзорен съвет, съответно на съвет на директорите (в чл. 115, ал. 2 се създава т. 13), което изискване може да не се прилага в срок до 1 юли 2026 г. В Допълнителните разпоредби се включва разпоредба за въвеждане на Директивата (в § 1г, ал. 1 се създава т. 14).
В Закона за публичното предлагане на ценни книжа се предлагат следните промени:
•	Въвежда се изискване за докладване/отчитане от страна на публичните дружества – за предоставяне на определена информация във връзка с постигането на определената цел (в чл. 100н, ал. 8 се създава т. 7).
Публичните дружества, задължени лица по законопроекта, в своите декларации за корпоративно управление, които подават и понастоящем всяка година, трябва да предоставят информация за броя на мъжете и жените в състава на своите управителни органи, сред изпълнителните директори и директорите без изпълнителни функции, а в случай на непостигане на целта – и да обяснят причините за това, както и предприетите мерки за постигането на целта. Срокът за първо докладване през 2026 г. за отчетната 2025 г. въз основа на данните, съдържащи се в индивидиуалните годишни финансови отчети за дейността за 2024 г. на дружествата, се определя в Преходните и заключителните разпоредби на ЗРЖМ (§ 3, ал. 1).
•	Въвежда се изискване за публичност (създава се чл. 120в):
-	Публичните дружества, които попадат в обхвата на законопроекта, да публикуват посочената по-горе информация  на видимо място на своята интернет страница, която може да се разкрие и чрез публикуване на отчета по чл. 100н, ал. 1 (годишен финансов отчет за дейността на дружеството) (ал. 1).
-	Комисията за финансов надзор да изготвя, публикува и актуализира ежегодно на интернет страницата си списък на публичните дружества, които са постигнали целта (ал. 2). Срокът за публикуване на списъка - до 30 юни 2026 г., се определя в Преходните и заключителните разпоредби на ЗРЖМ (§ 3, ал. 2).
-	Комисията за финансов надзор да предоставя на министъра на труда и социалната политика този списък и информацията от дружествата във връзка с постигането на целта за баланс по пол в управителните органи (ал. 3).
•	Определят се санкции – глоба за публичните дружества в случай на неизпълнение на изискването за предоставяне и публикуване на информацията за постигането на поставената цел (в чл. 221, ал. 1, 
т. 2 се допълва).
•	Въвежда се изискване за дружествата за предварително уведомление за наличието на изискванията по чл. 39а - 39г от ЗЗДискр. и за приложимите мерки и санкции при неспазването им, когато при провеждане на общо събрание е предвидена точка за избор на член на надзорен съвет, съответно на съвет на директорите, като тази информация е част от писмените материали за общото събрание (в 
чл. 115, ал. 2 се създава т. 13). Това изискване може да не се прилага в срок до 1 юли 2026 г., което е уредено в Преходните и заключителните разпоредби на ЗРЖМ (§ 3, ал. 3).
•	В Допълнителните разпоредби с отделна разпоредба се постановява въвеждането на Директивата с предлагания ЗИД (в § 1г, 
ал. 1 се създава т. 14).
В Закона за равнопоставеност на жените и мъжете се въвеждат разпоредби, с които министърът на труда и социалната политика се определя за орган за насърчаване, анализ, мониторинг и оказване на подкрепа във връзка с баланса между половете в управителните органи на публичните дружества, както и се възлага отговорността за докладване пред Европейската комисия за прилагането на Директивата. Предложените разпоредби допълват с две нови точки (т. 9 и 10) чл. 7 от ЗРЖМ, в който са посочени функционалните компетентности на министъра на труда и социалната политика при ръководене, координиране и контролиране осъществяването на държавната политика по равнопоставеност на жените и мъжете. В Преходните и заключителните разпоредби на ЗРЖМ се определят посочените по-горе срокове - за докладване за първи път от публичните дружества на изискваната информация за постигане на количествената цел - през 2026 г. за отчетната 2025 г., за изготвяне и публикуване на списъка за публичните дружества, които са постигнали определената цел от Комисията за финансов надзор – до 30 юни 2026 г., за възможността дружествата да не включват информацията по чл. 115, ал. 2, т. 13 от ЗППЦК в поканата за общо събрание, когато е предвидена точка за избор – до 1 юли 2026 г.(в § 3, ал. 1, 2 и 3); промените в ЗЗДискр. (§ 4) и в ЗППЦК (§ 5); датата на влизане в сила на закона – 28 декември 2024 г. 
(§ 6). В Допълнителните разпоредби измененията и допълненията са свързани с включване на разпоредба за въвеждане на Директивата (създава се § 1а), както и се изменя наименованието на подразделението от „Допълнителна разпоредба“ на „Допълнителни разпоредби“.
В Закона за равнопоставеност на жените и мъжете се предлагат следните промени:
•	Определя се министърът на труда и социалната политика като орган за насърчаване, анализ, мониторинг и оказване на подкрепа във връзка с баланса между половете в управителните органи на публичните дружества, попадащи в обхвата на законопроекта (в чл. 7 се създава т. 9).
•	Възлага се на министъра на труда и социалната политика отговорността за докладване пред Европейската комисия за прилагането на Директивата (в чл. 7 се създава т. 10).
•	В Преходните и заключителните разпоредби на ЗРЖМ:
-	Въвеждат се промените в Закона за защита от дискриминация (§ 4).
-	Въвеждат се промените в Закона за публичното предлагане на ценни книжа (§ 5).
-	Определя се срок за докладване за първи път от публичните дружества на изискваната информация за постигане на количествената цел (по чл. 100н, ал. 8,  т. 7 от ЗППЦК) - през 2026 г. за отчетната 2025 г., въз основа на данните, съдържащи се в индивидуалните годишни финансови отчети за дейността за 2024 г. на дружествата (§ 3, ал. 1).
-	Определя се срок - до 30 юни 2026 г. (в § 3, ал. 2), в който Комисията за финансов надзор изготвя и публикува списъка за публичните дружества, които са постигнали определената цел (по 
чл. 120в, ал. 2 от ЗППЦК).
-	Определя се срок – до 1 юли 2026 г. (§ 3, ал. 3), в който дружествата могат да не включват в поканата за общо събрание информацията по чл. 115, ал. 2, т. 13 от ЗППЦК.
-	Определя се датата на влизане в сила на закона - от 28.12.2024 г. (§ 6).
•	В Допълнителните разпоредби се включва разпоредба за въвеждане на Директивата (създава се § 1а). Също така наименованието „Допълнителна разпоредба“ се заменя с „Допълнителни разпоредби“.
В заключение, предложените промени въвеждат разпоредбите на Директива (ЕС) 2022/2381 в трите закона - Закон за равнопоставеност на жените и мъжете, Закон за защита от дискриминация и Закон за публичното предлагане на ценни книжа. Това произтича от системното място на разпоредбите на Директивата в съответствие с предмета и приложното поле на всеки от тези закони. Предложеният проект на Закон за изменение и допълнение в своята цялост транспонира Директива (ЕС) 2022/2381 на Европейския парламент и на Съвета от 23 ноември 2022 г. за подобряване на баланса между половете сред директорите на дружества, регистрирани на фондовата борса, и за свързаните с това мерки.
3. Финансови и други средства, необходими за прилагането на новата уредба
Проектът на Закон за изменение и допълнение на Закона за равнопоставеност на жените и мъжете няма въздействие върху държавния бюджет. Предвидените разпоредби в трите закона, в Закона за равнопоставеност на жените и мъжете, с който се въвеждат промени в Закона за защита от дискриминация и Закона за публичното предлагане на ценни книжа, не изискват допълнителни разходи/трансфери/други плащания. За прилагане на предложените промени не са необходими допълнителни бюджетни средства за изграждане на административен капацитет и техническа обезпеченост и промените няма да доведат до допълнителна финансова тежест за лицата.
Предлаганите със законопроекта изменения не водят до увеличаване на административната тежест за заинтересованите страни.
Предлаганите със законопроекта задължения на министъра на труда и социалната политика за насърчаване, анализ, мониторинг и подкрепа, и за докладване пред ЕК (чл. 7, нова т. 9 и 10 от ЗРЖМ); на Комисията за финансов надзор - за изготвяне, публикуване и актуализиране на списък на публичните дружества, постигнали количествената цел, и за обмен на информация (нов чл. 120в, ал. 2 и 3 в ЗППЦК); на Комисията за защита от дискриминация - за обмен на информация (чл. 47, нова т. 13 от ЗЗДискр.), се вписват в техните функционални компетентности. В случая с КЗД и КФН – в качеството им на регулаторни органи и компетентни по прилагането съответно на ЗЗДискр. и на ЗППЦК. В случая на министъра на труда и социалната политика - в качеството му на ръководещ, координиращ и контролиращ осъществяването на държавната политика по равнопоставеност на жените и мъжете, съгласно ЗРЖМ.
Предложените мерки са в съответствие с установени сходни такива и са аналогични на други мерки, установени в трите закона.
С предлаганите със законопроекта изменения не се създава нов лицензионен или регистрационен режим, ефектът от прилагането на който да се характеризира с увеличаване на административната тежест.
4. Очакваните резултати от прилагането на проекта на нормативен акт:
Приведено националното законодателство в съответствие с правото на ЕС. България ще е изпълнила своя ангажимент като държава членка, като чрез транспониране на Директива (ЕС) 2022/2381 е привела своето законодателство в съответствие с правото на ЕС по отношение на насърчаване балансираното представителство на мъже и жени в управителните органи на дружествата, регистрирани на фондовата борса. Приемането и прилагането на законопроекта ще гарантира спазването на правото на ЕС. Така ще се избегне риск от налагане на финансови санкции за нарушение на България.
Прилагането на проекта на акт ще осигури въвеждане на количествена цел и мерки за постигането й относно баланса по пол в управителните органи на публичните дружества, чиито ценни книжа са допуснати до търговия на регулиран пазар. По този начин ще се въведат и спазват европейските цели за баланс по пол в корпоративното  управление, ще се постигне съответствие с международните стандарти и ще бъдат изпълнени международни ангажименти за насърчаване на равнопоставеност на жените и мъжете в корпоративното управление и във вземането на икономически решения, произтичащи от редица документи на ЕС и други международни организации. Това ще осигури еднакви условия на конкуренция за всички публични дружества в рамките на единния пазар.
Насърчена равнопоставеност на жените и мъжете: Прилагането на законопроекта ще допринесе за насърчаването на равнопоставеността на жените и мъжете в процеса на вземане на икономически решения чрез гарантиране на тяхното по-балансирано представителство в управителните органи на публичните дружества, регистрирани на фондовата борса. Това ще помогне за преодоляване на съществуващите различия по пол в корпоративното управление, ще създаде възможности за жените да заемат ръководни позиции, ще изпрати силно послание за важността на равнопоставеността на жените и мъжете в корпоративния свят и в заетостта. Практиките на тези публични дружества, които установяват стандартите за цялата икономика, се очаква да бъдат последвани от други компании. Положителният пример за балансирано по пол корпоративно управление на публичните дружества се очаква да въздейства върху обществените нагласи чрез преодоляване на стереотипи за ролята на жените и мъжете в корпоративното управление, като насърчи повече жени и мъже да преследват кариери в областта на управлението и осигури модели за подражание за бъдещите поколения.
Подобрено корпоративното управление, подкрепа за бизнеса и икономическото развитие: По-балансираното представителство на жените и мъжете в управителните органи може да доведе до промени в процеса на вземане на решения, тъй като ще бъдат представени повече гледни точки, разнообразен опит, умения и таланти. По-качественото корпоративно управление може да доведе до по-добри бизнес решения и резултати за компанията, подобрена производителност и конкурентоспособност. Това ще се отрази върху ефективното, целенасочено и устойчиво развитие на дружествата и потенциално може да стимулира бизнеса, икономическото развитие и растеж, както и създаване на работни места.
Международно сътрудничество: България ще изпълни своя ангажимент за насърчаване на равнопоставеността на жените и мъжете в процеса на вземане на решения в икономиката и доброто корпоративно управление. Това ще подобри международната репутация на страната и ще улесни сътрудничеството с други държави и международни организации.
5. Анализ за съответствие с правото на Европейския съюз
Проектът на Закон за изменение и допълнение на Закона за равнопоставеност на жените и мъжете съдържа разпоредби, транспониращи акт на Европейския съюз, поради което е изготвена и приложена таблица за съответствие с правото на Европейския съюз. Проектът на ЗИД на ЗРЖМ е изготвен с цел въвеждане на разпоредбите на Директива (ЕС) 2022/2381 на Европейския парламент и на Съвета от 23 ноември 2022 г. за подобряване на баланса между половете сред директорите на дружества, регистрирани на фондовата борса, и за свързаните с това мерки (ОВ, L 315/44 от 7 декември 2022 г.).
С предложените изменения и допълнения  в националното законодателство се постига съответствие с правото на Европейския съюз, въвеждат се европейските стандарти за баланс по пол в управителните органи на публичните дружества, регистрирани на фондовата борса, и се насърчава равнопоставеността на жените и мъжете на ръководни позиции в процеса на вземане на решения в икономиката.

МИНИСТЪР-ПРЕДСЕДАТЕЛ: